**Josip Runjanin** rođen je u [Vinkovci](https://hr.wikipedia.org/wiki/Vinkovci)ma, [8. prosinca](https://hr.wikipedia.org/wiki/8._prosinca) [1821.](https://hr.wikipedia.org/wiki/1821.)godine. Bio je [hrvatski](https://hr.wikipedia.org/wiki/Hrvatska) [skladatelj](https://hr.wikipedia.org/wiki/Skladatelj) i [časnik](https://hr.wikipedia.org/wiki/%C4%8Casnik) u [austrougarskoj](https://hr.wikipedia.org/wiki/Austro-Ugarska) vojsci. Uglazbio je pjesmu [Antuna Mihanovića](https://hr.wikipedia.org/wiki/Antun_Mihanovi%C4%87) [*Horvatska domovina*](https://hr.wikipedia.org/wiki/Horvatska_domovina). Školu je pohađao u Vinkovcima i [Srijemskim Karlovcima](https://hr.wikipedia.org/wiki/Srijemski_Karlovci), a nakon toga odlučio se za vojničko zvanje.

Godine 1847. služio je kao kadet u 10. "Banskoj" graničarskoj pješačkoj pukovniji pod zapovjedništvom pukovnika Josipa Jelačića. U siječnju [1848.](https://hr.wikipedia.org/wiki/1848.) godine postao je poručnikom druge, a u svibnju poručnikom prve klase, te u rujnu iste godine natporučnikom. [1871.](https://hr.wikipedia.org/wiki/1871.) godine unaprijeđen je u čin [potpukovnika](https://hr.wikipedia.org/wiki/Potpukovnik) i umirovljen. Poznato je kako je između [1848.](https://hr.wikipedia.org/wiki/1848.) i [1866.](https://hr.wikipedia.org/wiki/1866.) godine sudjelovao u četiri ratna pohoda u [Italiji](https://hr.wikipedia.org/wiki/Italija). Kao predstavnik Prve banske pukovnije ušao je [1865.](https://hr.wikipedia.org/wiki/1865.) godine u [Hrvatski sabor](https://hr.wikipedia.org/wiki/Hrvatski_sabor). Nakon umirovljenja povukao se iz javnoga života i nakon toga živio je u [Novome Sadu](https://hr.wikipedia.org/wiki/Novi_Sad) do smrti, 2. veljače 1878. Sahranjen je u Novome Sadu na pravoslavnom tzv. Uspenskom groblju.

Runjanin je glazbenu izobrazbu stekao kod vojnoga kapelnika u [Glini](https://hr.wikipedia.org/wiki/Glina_%28grad%29), a svirao je i [glasovir](https://hr.wikipedia.org/wiki/Glasovir). Kao carski kadet služio je u Glini gdje je često zalazio u društvo [ilirskih](https://hr.wikipedia.org/wiki/Ilirski_pokret) rodoljuba koji su održavali književne skupove i čitali radove ilirskih pisaca. Ondje je Runjanin prvi put čuo [Mihanovićevu](https://hr.wikipedia.org/wiki/Antun_Mihanovi%C4%87) pjesmu "[Horvatska domovina](https://hr.wikipedia.org/wiki/Horvatska_domovina)". Nije sasvim sigurno je li Runjanin skladao njenu melodiju, ali takvo mišljenje se uvriježilo u drugoj polovici [19. stoljeća](https://hr.wikipedia.org/wiki/19._stolje%C4%87e). Točna godina nastanka nije poznata, ali se obično uzima [1848.](https://hr.wikipedia.org/wiki/1848.) godina.

Godine 1861. notni zapis učinio je učitelj pjevanja i organist prvostolne crkve u Zagrebu [Vatroslav Lichtenegger](https://hr.wikipedia.org/wiki/Vatroslav_Lichtenegger) napjev pjesme. Čim je Lichtenegger zapisao note i obradio je za muški zbor, a glazbeno društvo duhovne mladeži u Zagrebu izdalo u svojim "Sbirkama", pjesma je postala popularna.

Pjesma je pod nazivom *Hrvatska himna* prvi puta izvedena prigodom otvorenja Hrvatsko-slavonske izložbe u [Zagrebu](https://hr.wikipedia.org/wiki/Zagreb) [1891.](https://hr.wikipedia.org/wiki/1891.), kada nijedan od autora više nije bio živ.

Napisao je i uglazbio i "*Ljubimo te Naša Diko (Hrvati svome banu)*" - pjesmu spjevanu u čast Josipu Jelačiću.